Артюр Рембо
В „Зелената кръчма“

Превод от френски: Кирил Кадийски, 1994

chitanka.info

Пет часът вечерта

След седмица капнал, с разкапани боти,

най-сетне до Шарлероа се добрах.

Видях, че „Зелената кръчма“ работи —

и шунка с масло си поръчах без страх.

Протегнал нозе под зелената маса,

аз гледах покривките с бледи следи,

с петна. Но ми смигна и с хитра гримаса

пристигна момичето с буйни гърди

(едва ли от дръзка целувка се плаши),

засмяно, раздигна то празните чаши

и крехката шунка постави пред мен.

Ухаеше шунката розово-бяла

на чесън и в чашата, с пяна преляла,

догаряше залезът жълт и студен.

октомври 1870

Издание: Артюр Рембо. Поезия. Подбор и превод от френски: Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.